**Energetikai tárgyú törvények módosításáról szóló előterjesztés (JEF/23581/2016-NFM)**

Az Energetikai tárgyú törvények módosításáról szóló előterjesztéshez a következő társadalmi szervezetek tettek észrevételt: Elmű Hálózati Kft., MVM Paks II. Zrt., MVM Paks Zrt., RHK, Magyar Kapcsolt Energia Társaság, MOL Magyar Olaj- és Gázipari Nyrt., MATÁSZSZ, E-On Hungária Zrt., a Főgáz Zrt. valamint a MEKSZ.

Az észrevételek egy része beépítésre került a tervezetbe. Az el nem fogadott javaslatok a következőek voltak:

**Az ELMŰ Hálózati Kft. észrevételei a következők voltak:**

Az ELMÜ Hálózati Kft. a villamos energiáról szóló 2007. évi LXXXVI. törvényre vonatkozó módosításokkal kapcsolatosan tett javaslatot illetve észrevételt:

- a rendszerhasználati díjak megállapításának szempontjaira, valamint

- az ideiglenes vezeték szabályozására.

**Az MVM Paks Zrt. észrevételei a következők voltak:**

Az MVM Paks II. Zrt. javaslatokat tett az atomenergiáról szóló 1996. évi CXVI. törvényre vonatkozó módosításokkal kapcsolatosan:

- a 11. § (3) bekezdésében meghatározott foglalkozási tilalmak módosítására.

**A Radioaktív Hulladékokat Kezelő (RHK.) Kft. észrevételei a következők voltak:**

A Radioaktív Hulladékokat Kezelő (RHK.) Kft. javaslatot tett az atomenergiáról szóló 1996. évi CXVI. törvényre vonatkozó módosítással kapcsolatosan:

- a specifikus mentességi aktivitás és a radionuklid fogalmak meghatározására vonatkozóan.

**A Magyar Kapcsolt Energia Társaság észrevétele a következő volt:**

A Magyar Kapcsolt Energia Társaság javaslatot tett a távhőszolgáltatásról szóló 2005. évi XVIII. törvényre vonatkozó módosítással kapcsolatosan:

* a távhőtermelő és a távhőszolgáltató közötti szerződés időtartamára vonatkozóan.

**A MOL Magyar Olaj- és Gázipari Nyrt észrevételei a következők voltak:**

A MOL Magyar Olaj- és Gázipari Nyrt. a behozott kőolaj és kőolajtermékek biztonsági készletezéséről szóló 2013. évi XXIII. törvényre vonatkozó módosításokkal kapcsolatosan:

* a mintavételi eljárással és nyilvántartással kapcsolatos kivételekre vonatkozó két pontosító észrevételt tett.

**A Magyar Távhőszolgáltatók Szakmai Szervezete (MATÁSZSZ) észrevétele a következő volt:**

A MATÁSZSZ a távhőszolgáltatásról szóló 2005. évi XVIII. törvényre vonatkozó módosítással kapcsolatosan tett javaslatot illetve észrevételt:

* a távhőtermelő és a távhőszolgáltató közötti szerződés időtartamára vonatkozóan.

**Az E-On Hungária Zrt. észrevételei a következők voltak:**

Az E-On Hungária Zrt. a távhőszolgáltatásról szóló 2005. évi XVIII. törvényre, a villamos energiáról szóló 2007. évi LXXXVI. törvényre valamint a földgázellátásról szóló 2008. évi XL. törvényre vonatkozó módosításokkal kapcsolatosan tett javaslatokat illetve észrevételeket:

* a távhőtermelő és a távhőszolgáltató közötti szerződés időtartamára vonatkozóan,
* a Magyar Szénhidrogén Készletező Szövetség (MSZKSZ) tagi hozzájárulás alapjának Ft/MJ-ban történő meghatározását illetően,
* az üzletszabályzat kapcsán történő egyeztetésre az NFH és az engedélyes között,
* az ideiglenes vezeték építésére idegen ingatlanon,
* a MEKH jogalkalmazási gyakorlatára vonatkozó ajánlásainak kiadására,
* a rendszerirányítási díjra,
* Az ideiglenes vezetékre,
* az elektronikus ügyintézés egyes feltételeinek megteremtésére,
* a földgázelosztó nyilvántartására és a mérési adatok átadására vonatkozó pontosításra,
* jogutódlás esetén az engedélyezésre,
* a törvényi módosítások hatályba lépésére vonatkozóan.

**A Főgáz Zrt. észrevételei a következők voltak:**

A Főgáz Zrt. a földgázellátásról szóló 2008. évi XL. törvényre vonatkozó módosításokkal kapcsolatosan tett javaslatokat illetve észrevételeket:

* az engedélyesnek a szakhatósági hozzájárulás beszerzésére vonatkozóan,
* a mérési adatok felhasználó részére történő hozzáférhetőségére vonatkozóan.

**A Magyar Energiakereskedők Szövetsége (MEKSZ)** **észrevételei a következők voltak:**

A MEKSZ a földgáz biztonsági készletezéséről szóló 2006. évi XXVI. törvényre, a földgázellátásról szóló 2008. évi XL. törvényre valamint a villamos energiáról szóló 2007. évi LXXXVI. törvényre vonatkozó módosításokkal kapcsolatosan tett javaslatokat illetve észrevételeket:

* az MSZKSZ tagi hozzájárulási mértékének miniszter által jóváhagyását illetően,
* az MSZKSZ tagi hozzájárulás alapjának gigajouleban történő meghatározására vonatkozóan,
* az üzletszabályzat kapcsán történő egyeztetésre az NFH és az engedélyes között,
* a MEKH jogalkalmazási gyakorlatára vonatkozó ajánlásainak kiadására,
* annak pontosítására, hogy a földgázelosztó az elosztóvezetékről vételező felhasználási helyek vonatkozásában pontosan milyen kapacitásadatot tart nyilván,
* annak pontosítására, hogy a földgázelosztó a felhasználó mely adatait és milyen gyakorisággal köteles a földgázkereskedő részére átadni,
* a törvény egyes pontjainak általános hatályba léptetésére vonatkozóan,
* a jogutódlásra és az engedélyes adataiban történő változás esetén az engedélyezésre vonatkozóan,
* a rendszerhasználati díjak meghatározására vonatkozóan,
* az erőmű definícióját illetően,
* ügyfélszolgálatok nyitvatartására vonatkozóan, a versenypiacon vételező egyetemes szolgáltatásra jogosult nem lakossági felhasználókra vonatkozóan.

**A Nemzeti fejlesztési Minisztérium a következő módon kezelte a beérkezett észrevételeket:**

A szakterület mindegyik beérkezett észrevételt megvizsgálta és a – szabályozás előkészítéséért felelős – Magyar Energetikai és Közmű-szabályozási Hivatallal leegyeztette. Az ez alapján elfogadható javaslatok beépítésre kerültek a közigazgatási államtitkári értekezletre benyújtott tervezetekbe. A társadalmi egyeztetés során beérkezett javaslatok elutasításának okai: vagy túlterjeszkedtek az adott előterjesztés szerinti módosítások keretein, vagy a kormányzat energiapolitikai céljaival nem voltak összeegyeztethetőek, vagy pedig szakmailag nem voltak elfogadhatóak, illetve támogathatóak.